זירת לבנון במבצע שאגת הארי

**המערכה בלבנון כחלק מ[[מבצע שאגת הארי]]** הידועה גם כ**מלחמת חזבאללה–ישראל (2026)** החלה ב-2 במרץ 2026. חזבאללה, בעל בריתה של איראן בלבנון, החל לתקוף את ישראל בתגובה ל, המנהיג העליון של איראן. בתגובה החלה ישראל לתקוף את ביירות, בירת לבנון. התקיפות מהוות הסלמה משמעותית בסכסוך הרחב יותר במזרח התיכון.

בתחילת מרץ 2026 העמיק צה"ל את פעילותו הקרקעית בדרום לבנון ובהמשך הרחיב צה"ל את התמרון הקרקעי בדרום לבנון, כאשר הכוחות פעלו בארבעה צירים במקביל.

## רקע

בעקבות טבח שבעה באוקטובר ופרוץ מלחמת חרבות ברזל באוקטובר 2023, ישראל וחזבאללה נמצאות בעימות, כחלק מעימות נרחב שהחל עם הקמת חזבאללה בשנת 1982. חזבאללה פתח בתקיפות נגד ישראל במשך השנה שלאחר מתקפת 7 באוקטובר, שלטענת הארגון היה כסולידריות עם הפלסטינים. בתגובה, ישראל נכנסה לדרום לבנון באוקטובר 2024, ונסוגה לאחר הפסקת אש בתיווך ארצות הברית בסוף נובמבר, לאחר שחיסלה את מנהיג חזבאללה, חסן נסראללה. עם זאת, בין נובמבר 2024 למרץ 2026, התרחשו מספר הפרות של הפסקת האש.

לפי רויטרס, משמרות המהפכה פעלו אחרי מבצע חיצי הצפון בשנת 2024 כדי לשקם את חזבאללה הם מילאו פערים באמצעות קצינים איראנים, וביצעו ארגון מחדש של חזבאללה.

ב-28 בפברואר 2026 יצאו ארצות הברית וישראל למבצע שאגת הארי. חזבאללה גינה את המתקפות, וקבע כי "אנו בטוחים שהאויב האמריקאי והישראלי יקבלו סטירה גדולה ולא יקצור דבר מלבד כישלון מתוקפנותו הרודנית והנפשעת". במהלך המבצע, תקיפות אוויריות בטהראן הרגו את המנהיג העליון של איראן, עלי חמינאי. לאחר אישור מותו על ידי איראן ב-1 במרץ, מזכ"ל חזבאללה, נעים קאסם, החליט להגיב ו"לקבל על עצמנו את חובתנו להתעמת עם התוקפנות", וקבע כי חזבאללה לא יעזוב את "שדה הכבוד וההתנגדות".

## המערכה האווירית
ב-2 במרץ, חזבאללה שיגר מספר טילים לעבר צפון ישראל, הפעם הראשונה שעשו זאת מאז הפסקת האש בשנת 2024, כשהם מכוונים, לטענתם, למתקן הגנה מפני טילים מדרום לחיפה. צה"ל יירט טיל אחד, ואפשר לכמה אחרים ליפול בשטחים פתוחים. בתגובה, מטוסים ישראליים הפציצו את ביירות בשעה 3:00, והוציאו צווי פינוי לאזרחים בכ-50 כפרים ברחבי דרום לבנון ובעמק בקאע. חיל האוויר הישראלי ביצע תקיפות "מדויקות וממוקדות" נגד "גורמי טרור בכירים של ארגון הטרור חזבאללה באזור ביירות" ו"גורמי טרור מרכזיים של ארגון הטרור חזבאללה בדרום לבנון". דיווחים זרים הצביעו על כך שהמטרות המיועדות היו נעים קאסם ומוחמד רעד. מאוחר יותר דיווח אל-חדת' כי מקום הימצאו של רעד אינו ידוע וציין כי מחפשים אחר גופתו בהריסות. צה"ל מסר כי ראש המודיעין של חזבאללה, חוסיין מקלד, נהרג בתקיפות.

ב-3 במרץ חיסל חיל האוויר בדאחייה ארבעה בכירים בכוח קודס וביחידת מודיעין החוץ של חזבאללה. בתגובה, חזבאללה תקף בסיסי צה"ל בצפון ולראשונה מתחילת המבצע ירה לעבר מרכז הארץ. ישראל הגיבה בתקיפות נרחבות בביירות, שכללו פגיעה במטה ערוץ "אל-מנאר". ב-4 במרץ עלה רף העימות כאשר חזבאללה, בתיאום עם איראן, שיגר מטחי טילים רחבים. למחרת, ב-5 במרץ, החריף צה"ל את הלחץ והוציא דרישת פינוי גורפת לכל תושבי רובע הדאחייה בביירות. ב-7 במרץ תקף חיל האוויר מגדלים בדאחייה ובניין מלון "רמדה" במרכז ביירות, שם חוסלו ארבעה מפקדים איראנים שתכננו פיגועים נגד ישראל.

ב-9 במרץ שר הביטחון הישראלי ישראל כ"ץ אמר כי צה"ל הרג את מפקד יחידת נסר בחזבאללה, אבו חוסיין ראעב, וכי כ-650 אלף תושבים התפנו מהדאחייה בביירות, ועוד כחצי מיליון מדרום לבנון. למחרת צה"ל הודיע כי סיכל את חסן סלאמה, מפקד יחידת נסר של חזבאללה במרחב ג'וויא. לאורך הלחימה בזירה, צה"ל פעל לפגוע בנכסים הכלכליים של חזבאללה ובעיקר בבנקים של רשת אל-קרד אל-חסן, שסיפקו את המימון לארגון.

גם חיל הים השתתף בתקיפות בערי החוף צור, צידון וביירות, ואף חיסל את אחראי ההכשרות והאימונים הצבאיים של חמאס בלבנון. במהלך השבוע הראשון למערכה, עד 8 במרץ, השלים צה"ל כ-600 תקיפות מהאוויר, מהיבשה ומהים, שבהם נהרגו כ-190 מחבלים, ו-27 גלי תקיפה בביירות לבדה. עד 13 במרץ הושלמו 1,100 תקיפות, בהם נהרגו 380 מחבלים.

ב-11 במרץ הודיע חזבאללה כי יחד עם שותפיו פתח במבצע בשם "אל-עסף אל-מאכול" ("הקש שנאכל"), זאת לאחר ששיגר מטחים כבדים לעבר אזור צפון ישראל. במקביל למאמצי היירוט, חיל האוויר תקף משגרים ותשתיות נוספות של הארגון ברחבי לבנון. היה ירי מקביל מאיראן וגורמים בכירים בישראל ציינו כי קיימת אינדיקציה לכך שהירי היה מתואם בין איראן לחזבאללה. בפיקוד העורף היו גורמים המדגישים כי טרם אומת קיומם של מטחים מתואמים וסינכרוניים בין מוקדי שיגור שונים באיראן וביניהם לבין לבנון. שעתיים אחרי הירי, בסביבות השעה 23:30, הודיעו משמרות המהפכה על קיום מבצע משותף עם חזבאללה.

ב-13 במרץ הפציצה ישראל את אחד הגשרים שחוצים את נהר הליטאני, גשר א-זראריה, לצורך מניעת מעבר של פעילי חזבאללה ואמצעי לחימה לדרום לבנון. שר הביטחון ישראל כ"ץ הזהיר את ממשלת לבנון כי תמשיך לספוג מחירים כבדים אם לא תשלים את פירוק חזבאללה מנשק. לפי גורמים לבנוניים הותקף גם גשר אל-ח'רדלי. ב-18 במרץ הופצצו שני גשרים נוספים.

ב-17 במרץ קצת אחרי השעה 20:00 בערב חזבאללה פתח בירי מסיבי לעבר יישובי קו העימות ומעֵבֶר להם, ושיגר עשרות רקטות ומספר כטב"מים, בעיר כרמיאל זוהתה פגיעה ישירה בבית שגרם לנזק רב ובנס ללא נפגעים.

ב-18 במרץ, בפעם הראשונה, חזבאללה ירה טילים לעבר דרום ישראל, דבר שהביא להפעלת התרעות באשקלון ובכמה יישובים בעוטף עזה. על פי צה"ל, החימוש ארוך הטווח פגע בשטחים פתוחים.

ב-20 במרץ פרסם דובר צה"ל שמתחילת המבצע ועד 20 במרץ תקף צה"ל מעל ל-2,000 מטרות חזבאללה וחיסל למעלה מ-570 מחבלים, מתוכם כ-220 מחבלי 'כוח רדואן', כ-150 פעילי תמ"ס, 2 מפקדים המקבילים לדרגת אלוף, 4 מפקדים המקבילים לדרגת תא"ל, 8 מפקדים המקבילים לדרגת אל"ם, ו-22 בדרג מג"ד.

ב-23 במרץ ישראל הפציצה תחנות דלק במרכז לבנון ששימשו את חברת "אל-אמאנה" לגיוס כסף עבור חזבאללה.

## המערכה הקרקעית
[ממוזער|250 פיקסלים|[לוחם חי"ר של עוצבת געש בדרום לבנון.]]
[ממוזער|250 פיקסלים|[טנק מרכבה סימן 4מ של עוצבת הפלדה בדרום לבנון.]]
[ממוזער|250 פיקסלים|[לוחם|לוחמי חי"ר של עוצבת הפלדה בדרום לבנון.]]

בתחילת מרץ 2026 העמיק צה"ל את פעילותו הקרקעית בדרום לבנון. ב־3 במרץ נכנסו כוחות אוגדה 91 למרחב במטרה לעבות את ההגנה הקדמית, במקביל להוראת פינוי נרחבת שניתנה לכ־90 כפרים באזור. המהלך הוביל למנוסה של עשרות אלפי תושבים צפונה.

בימים הבאים התרחב התמרון, ב־4 במרץ נכנסו הכוחות לעיירה אל-ח'יאם, וצה"ל הנחה את כלל תושבי דרום לבנון להתפנות אל מעבר לנהר הליטני, הנחיה שהקיפה כ־300 אלף איש. ב־5 במרץ נפצעו קצין ולוחם מחטיבת גבעתי באורח קשה ובינוני כתוצאה מירי נ"ט.

בליל 7 במרץ פעל כוח של יחידת שלדג בכפר א-נבי שית שבעומק לבנון, כחלק מהמאמצים להשבת שרידי הנווט רון ארד. אף שלא נמצאו ממצאים חדשים, בישראל ציינו כי המבצע סייע לשלול השערות קודמות בפרשה.

ב-8 במרץ אירעה תקרית קשה בכפר חולא סמוך למרגליות, שבה נהרגו שני לוחמי צמ"ה מאוגדה 91 של חיל ההנדסה הקרבית מפגיעת טיל נ"ט במהלך חילוץ נגמ"ש הנדסה פומ"ה של גדוד 601 שנתקע.

### הרחבת התמרון
בהמשך הרחיב צה"ל את התמרון הקרקעי בדרום לבנון, כאשר הכוחות פעלו בארבעה צירים במקביל. אל התמרון הצטרפו אוגדה 146, אוגדה 91, אוגדה 36, חטיבת גולני, חטיבה 401, וחטיבה 300.

#### הלחימה בנפות חאצביא ומרג' עיון
ב-10 במרץ צה"ל התקדם אל תוך אל-עדייסה ובהמשך אל כפרים אחרים, עד 12 במרץ צה"ל השתלט על הכפרים אל-עדייסה, חולא וכפר כילא.

ב-16 במרץ צה"ל סיים את הלחימה באל-ח'יאם ולמחרת אוגדה 36 כבשה את א-טייבה, במקביל חיל האוויר פתח בתקיפות בעיירות ארנון, יוחמור וזאוטר  המשקיפות על אזור א-טייבה. במהלך הלחימה כוח של שייטת 13 איתר בתוך בית ספר אמצעי לחימה רבים של חזבאללה לצד סממנים של ארגון UNHCR של האו"ם.

ב-22 במרץ נהרג אזרח ישראלי במשגב עם. בהתחלה נחשד שמדובר בירי טיל נ"ט אך לאחר תחקיר מבצעי עלה שמדובר באש כוחותינו מירי ארטילרי שנעשה בניגוד לנהלים.

ב-23 במרץ צה"ל הודיע כי שני מחבלים מכוח רדואן נכנעו ללוחמי חטיבת גבעתי בדרום לבנון.

ב-24 במרץ כוחות כבשו את העיירה חאלטה  ועצרו מחבל מארגון פלוגות ההתנגדות הלבנוניות  המקושר לחזבאללה.

ב-25 במרץ צה"ל המשיך להתקדם וכבש את מרכבא ורב א-ת'לאת'ין. באותו יום צה"ל התקדם וכבש את קנטרה, חזבאללה תקף את הכוחות והרג לוחם מסיירת גולני. במקביל צה"ל חדר וכבש את הכפר דיר סיריאן.

ב-27 במרץ צה"ל התקדם מעבר לקנטרה לכפר אל-קוסייר.

#### הלחימה בנפת א-נבטיה
ב-29 במרץ צה"ל כבש אזורים נרחבים מנהר הליטני ולראשונה מאז תחילת המערכה כוחות חצו את הנהר. הכוחות התקדמו וכבשו את מבצר הבופור.

#### הלחימה בנפת בינת ג'בייל
ב-16 במרץ צה"ל התקדם למארון א-ראס, יארון, עייתא א-שעב ועייתרון.

ב-27 במרץ צה"ל התקדם לכפרים אל-קאוזח , בית ליף ודֶבֶּל. ב-30 במרץ במהלך הקרב בין הכוחות לחזבאללה בבית ליף, חוליה תקפה את הכוחות והרגה 4 לוחמים.

#### הלחימה בנפת צור
ב-21 במרץ אוגדה 146 התקדמה לראשונה אל תוך א-נאקורה. לאחר שהעיירה נכבשה הכוחות התקדמו וב-26 במרץ כבשו את שַמַע. לאחר מכן הכוחות התקדמו אל תוך ראס אל-ביאדה וכבשו אותה לאחר כחמש שעות.

## פעולות ממשלת לבנון
עם תחילת המתקפות, ממשלת לבנון הוציאה אל מחוץ לחוק את משמרות המהפכה האסלאמית ואת הזרוע הצבאית של חזבאללה, והחלה במעצר פעיליהם. שר הביטחון הישראלי, ישראל כ"ץ, איים על ממשלת לבנון שאם לא יפעלו נגד חזבאללה ישראל תפעל נגדם, ומי שישלם את המחיר זה ממשלת לבנון ולבנון כולה.

ראש ממשלת לבנון, נוואף סלאם, האשים את חזבאללה בטעות אסטרטגית בכך שבחר להצטרף למלחמה וגרר תגובת נגד ישראלית חריפה שגרמה לסבל רב לאזרחי לבנון. הוא הודיע על הקשחת התנאים במתן ויזה לאזרחים איראנים, בעקבות ניצולן לרעה בידי משמרות המהפכה.

### גירוש שגריר איראן והתקיפה האיראנית בלבנון
ב-24 במרץ משרד החוץ והמהגרים של לבנון הודיע על גירוש שגריר איראן בלבנון כחלק ממאמצים לנתק את המדינה מהשפעה איראנית, בתגובה לכך משמרות המהפכה האסלאמית שיגרו טיל בליסטי לכיוון השגרירות האמריקאית בביירות. למרות זאת השגריר האיראני סרב לעזוב את לבנון.

## נפגעים
### ישראל

בישראל נהרגו שלושה אזרחים ועשרה חיילים במהלך הלחימה ועוד כ-20 נפצעו.

ב-22 במרץ נהרג בשוגג במשגב עם אזרח אחד מאש כוחותינו.

ב-24 במרץ נהרגה אזרחית מרקטה ששיגר חזבאללה מלבנון.

ב-26 במרץ נהרג לוחם בסיירת גולני בהיתקלות עם מחבלים בדרום לבנון.

ב-26 במרץ נהרג אזרח בן 30 ואדם נוסף נפצע קשה מפגיעה ישירה של רקטת חזבאללה בבניין בן 6 קומות בנהריה.

ב-29 במרץ נהרג לוחם שריון של חטיבה 401 לאחר שנפגע מטיל נ״ט שנורה על ידי מחבלים בדרום לבנון.

ב-30 במרץ נהרגו 4 לוחמי סיירת נח״ל בהיתקלות עם מחבלים בדרום לבנון.

### לבנון
בתחילה, דיווח משרד הבריאות הלבנוני על לפחות 31 הרוגים ו-149 פצועים בתקיפות, כאשר 20 הרוגים ו-91 נוספים נפצעו בפרברים הדרומיים של ביירות ו-11 הרוגים ו-58 נוספים נפצעו בדרום לבנון. עקירת אזרחים הייתה משמעותית, כאשר משפחות נמלטו מאזורים דרומיים לעבר ערים כמו צידון. בלילה עלה מספר הנפגעים ל-52 הרוגים ו-154 פצועים לפי נתוני המשרד. נכון ל-8 במרץ דווח בלבנון על 294 הרוגים ו-1023 פצועים. ב-8 במרץ דובר צה"ל דיווח שצה"ל חיסל למעלה מ-200 מחבלי חזבאללה וב-12 במרץ דיווח שצה"ל חיסל למעלה מ-350 מחבלים. 

ב-20 במרץ פרסם דובר צה"ל שמתחילת המבצע ועד 20 במרץ תקף צה"ל מעל ל-2,000 מטרות חזבאללה וחיסל למעלה מ-570 מחבלים, מתוכם כ-220 מחבלי 'כוח רדואן', כ-150 פעילי תמ"ס, 2 מפקדים המקבילים לדרגת אלוף, 4 מפקדים המקבילים לדרגת תא"ל, 8 מפקדים המקבילים לדרגת אל"ם, ו-22 בדרג מג"ד. ב-26 במרץ אמר מפקד פיקוד הצפון רפי מילוא שצה"ל חיסל עד כה למעלה מ-750 מחבלים וב-28 במרץ פרסם דובר צה"ל שצה"ל חיסל למעלה מ-800 מחבלים בלבנון. ב-31 במרץ הודיע צה"ל שחיסל 900 מחבלים בלבנון עד כה.

## ראו גם
* סדר הכוחות במבצע שאגת הארי
* המרד הפלסטיני בדרום לבנון
* חמאס בלבנון
* זירת לבנון במלחמת חרבות ברזל

## הערות שוליים

קטגוריה:מבצע שאגת הארי
קטגוריה:דפים עם תרגומים שלא נסקרו
קטגוריה:יחסי ישראל–לבנון
קטגוריה:סכסוך ישראל–חזבאללה